Hjalmar Kjær

Hjalmar Kjær (født 9. december 1872 i Aarhus, død 30. juni 1933 i Odense) var en dansk arkitekt.

Hjalmar Kjær var søn af sæbefabrikant Hans Kjær og Kathrine Rasmussen. Han gik på Teknisk Skole og blev optaget på Kunstakademiet i alm. forberedelsesklasse januar 1894 og tog afgang som arkitekt maj 1896. Ca. 1912 var han på studierejse i Italien.

Han havde tegnestue i Odense fra 1898, og boede her det meste af sit liv. Hans virke kom til at præge bybilledet i Odense med boligejendomme og offentlige bygninger samt med broer, vej- og gadeanlæg. Kjær havde også opgaver udenfor Odense blandt andet i Aarhus og København, hvor han byggede to meget forskellige katolsk-apostolske kirker. Kirken i København ligger på A.F. Kriegersvej 8, Østerbro. I Aarhus byggede han sammen med ingeniør Jørgen Christensen silobygningen, De fem søstre på Aarhus Havn, der på det tidspunkt var det største siloanlæg i Norden; det opførtes i jernbeton og fremstår med glatte, homogene flader, dekoreret med små gavle, der minder om hollandsk renæssance. Siloanlægget er af Kulturarvsstyrelsen defineret som nationalt industriminde. Til Landsudstillingen i Aarhus 1909 opførtes Skansen og Skansepalæet som hotel, der senere blev indrettet til beboelse.

Han var formand for Turistforeningen i Odense og bestyrelsesmedlem i Haandværker- og Industriforeningen i Odense.

Privat 
Kjær blev gift 27. august 1899 i Aalborg med Astrid Blichfeldt (21. februar 1875 i Aalborg – 7. april 1934 i Odense), datter af manufakturhandler Amdi Blichfeldt og Louise Blichfeldt. Han er begravet i Odense.

To døtre: Krista Kjær (8.5.1900 Odense-27.4.1965 Charlottenlund) gift med professor Jørgen Jørgensen(1.4.1894-1969) og Alice Foinen Kjær (13.9.1902 Odense-). Gift med læge Aage Christensen (28.1.1901- 20.6.1947 Rudkøbing).

Værker 

I Aarhus:
 Katolsk-apostolsk Kirke, Frederiks Allé 37 (1893 sammen med Emanuel Christie Fleischer, nedlagt)
 Skansen og Skansepalæet, Strandvejen 34-36/Heibergsgade 25-27 og 28-36 (1908-09)
 Silobygning for Jysk Andels-Foderstofforretning, De fem søstre, (1926, sammen med ingeniør Jørgen Christensen, udpeget til nationalt industriminde)
Andetsteds:
 Katolsk-apostolsk Kirke, A.F. Kriegers Vej, Rosenvænget, København (1906)
 Ombygning af Knuthenborg på Lolland, Frederiksgave og Wedellsborg (1909-14)
I Odense:
 Kastanievejens Bro (1908)
 Ignaz og Anne Breums Stiftelse, Vandværksvej 11 (1909-10)
 Klarebro (1911)
 Soldaterhjem, Sønder Boulevard 15 (1912)
 Ejendom, Kongensgade 61-63 (1914)
Vandværksvej 24 (1916)
 Brandstation, Klostervej 28 (1916)
 Kontorbygning, Pantheonsgade 5 (1918)
 Boligbebyggelser for Arbejderboligforeninger: Middelfartvej 113 (1918), Skt. Jørgens Gade 124-130 (1918-19), Sønder Boulevard 43-47, 51-59 (1919-22), Krygersvej 2a, 2b, 8, Fælledvej 7-25/Haugstedsgade 14-28/Roarsvej 14-16 (1919-24)/Lahnsgade 92 (1925-26)
 Tietgens Bro (1919-21, ombygget 1956)
 Kommunal badeanstalt, Badstuen, Østre Stationsvej 26 (1922)
 Privat ejendom, Nørrevænget 39 (1922)
 Café Skovbakken, Fruens Bøge (1923)
 Paladsteatret, Vestergade 38 (1923)
 Giersings Realskole, Nonnebakken 7 (1924)
 Vuggestue, Vindegade 62 (1926, nedrevet)

Konkurrencer 

 Sygehus i Odense (1907, præmieret)
 Randers Teater (1903, 1. præmie)
 Christiansborg Slot (3. præmie)
 Omlægning af Sortebrødre Torv, Odense (1933, præmieret)

Kilder og eksterne henvisninger 

 "Hjalmar Kjær", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 NN, "Hjalmar Kjær", i: Sys Hartmann (red.), Weilbachs Kunstnerleksikon, København: Rosinante 1994-2000.
 Kulturarvsstyrelsen – Industrihistoriens danmarkskort 
 

Arkitekter fra Danmark
Personer fra Aarhus
Personer fra Odense
Danskere i 1900-tallet
Nationalromantiske arkitekter
Personer i Kraks Blå Bog (afdøde)